
B8-0853/2016
Uznesenie Európskeho parlamentu o rozhodnutí Japonska obnoviť lov veľrýb v sezóne 2015 – 2016
(2016/2600(RSP))
Európsky parlament,
–
so zreteľom na medzinárodné moratórium na komerčný lov veľrýb, ktorý vydala Medzinárodná veľrybárska komisia,
–
so zreteľom na svoje uznesenie z 25. októbra 2012 o obchodných rokovaniach EÚ s Japonskom
,
–
so zreteľom na uznesenie 2014 – 5 o love veľrýb s osobitným povolením (tzv. lov veľrýb na vedecké účely), ktoré prijala Medzinárodná veľrybárska komisia na svojom 65. zasadnutí v septembri 2014 v Slovinsku,
–
so zreteľom na rozsudok Medzinárodného súdneho dvora z 31. marca 2014 vo veci lovu veľrýb v Antarktíde (Austrália/Japonsko: so zapojením Nového Zélandu),
–
so zreteľom na japonský výskumný plán v rámci nového programu vedeckého výskumu veľrýb v Južnom oceáne („program NEWREP-A“)
–
so zreteľom na otázky Rade a Komisii o rozhodnutí Japonska obnoviť lov veľrýb v sezóne 2015 – 2016 (O-000058/2016 – B8 – 0702/2016 a O-000059/2016 – B8 – 0703/2016),
–
so zreteľom na článok 128 ods. 5 a článok 123 ods. 2 rokovacieho poriadku
A.
keďže Medzinárodná veľrybárska komisia (IWC) zakázala komerčný lov všetkých veľkých druhov veľrýb v roku 1982, pričom tento zákaz nadobudol účinnosť v roku 1986;
B.
keďže Japonsko napriek tomuto medzinárodnému zákazu pokračuje v love veľrýb na základe rôznych neopodstatnených zámienok vrátane vedeckých a od roku 1986, keď uvedený zákaz nadobudol účinnosť, do roku 2008/2009 zabilo Japonsko viac než 17 000 veľrýb
; 
C.
keďže lov veľrýb, ktorý niektoré krajiny stále vykonávajú, môže spôsobiť jednotlivým zvieratám veľké utrpenie a celkovo ohroziť stav ochrany populácie veľrýb;
D.
keďže Medzinárodný súdny dvor, ktorý vo svojom rozsudku z 31. marca 2014 zamietol japonský program lovu veľrýb na vedecké účely a uviedol, že osobitné povolenia, ktoré Japonsko vydalo na zabíjanie, nakladanie a spracovanie vráskavca myšoka, vráskavca dlhoplutvého a antarktického vráskavca minke, nepatria do pôsobnosti čl. VIII ods. 1 Medzinárodného dohovoru o regulácii lovu veľrýb a sú v rozpore s povinnosťami, ktoré Japonsku ukladá niekoľko odsekov tohto dohovoru;
E.
keďže napriek tomuto rozsudku MSD Japonsko, po prerušení v roku 2014, obnovilo lov veľrýb v roku 2015 v rámci svojho výskumného plánu pod programom nového vedeckého výskumu veľrýb v Južnom oceáne („program NEWREP-A“);
F.
keďže v rámci programu NEWREP-A Japonsko plánuje uloviť celkom 3 996 vráskavcov minke počas 12-ročného obdobia;
G.
keďže expertná skupina vedcov IWC, ktorá preskúmala program NEWREP-A, dospela k záveru, že v návrhu sa nepreukázalo, že na splnenie uvedených vedeckých zámerov je nutné získavať vzorky zabíjaním týchto rýb;
H.
keďže Komisia, Rada a Európsky parlament podporujú zachovanie globálneho moratória na komerčný lov veľrýb a zákaz medzinárodného obchodu s výrobkami z veľrýb, usiluje sa o skončenie tzv. lovu veľrýb na vedecké účely a podporuje vyhlásenie dostatočne veľkých oceánskych a morských oblastí za chránené územia, v ktorých by bol lov veľrýb trvalo zakázaný,
I.
keďže EÚ a jej členské štáty kritizujú Japonsko za to, že obnovilo lov veľrýb a v dostatočnej miere nezohľadňuje usmernenia uvedené v stanovisku MSD z roku 2014; keďže v decembri 2015 sa pripojili k demaršu Nového Zélandu voči vláde Japonska; 
J.
keďže rokovania o dohode o voľnom obchode medzi EÚ a Japonskom sa oficiálne začali 25. marca 2013;
K.
keďže obchodné politiky by mali okrem iného slúžiť na zlepšenie dodržiavania ľudských práv, dobrých životných podmienok zvierat a ochrany životného prostredia vrátane ochrany morských cicavcov;
1.
vyzýva Japonsko, aby zastavilo lov veľrýb;
2.
vyzýva Komisiu a Radu, aby v súvislosti s prebiehajúcimi rokovaniami o dohode o voľnom obchode medzi EÚ a Japonskom naliehali na Japonsko, aby dodržiavalo svoje medzinárodné záväzky v oblasti ochrany morských cicavcov;
3.
vyhlasuje, že pokiaľ Japonsko pokračuje v love veľrýb, bude to predstavovať ďalší dôvod na neudelenie súhlasu s uzavretím dohody o voľnom obchode medzi EÚ a Japonskom;
4.
Naliehavo vyzýva Radu a Komisiu, aby pri navrhovaní aktualizovanej spoločnej pozície EÚ k lovu veľrýb po 66. zasadnutí IWC v októbri 2016 zaujali prístupu, ktorý bude aspoň taký preventívny ako súčasná spoločná pozícia (rozhodnutie Rady, ktorým sa ustanovuje pozícia, ktorá sa má zaujať v mene Európskej únie, pokiaľ ide o záležitosti v jej právomoci, na nadchádzajúcich troch zasadnutiach Medzinárodnej veľrybárskej komisie (2011/0221 (NLE));
5.
poveruje svojho predsedu, aby toto uznesenie postúpil Rade a Komisii, vládam a parlamentom členských štátov a vláde a parlamentu Japonska.
�  Ú. v. EÚ C 72 E, 11.3.2014, s. 16.

